b'\n_START_ARTICLE_\nOsrednja dru\xc5\xbeboslovna knji\xc5\xbenica Jo\xc5\xbeeta Gori\xc4\x8darja\n_START_SECTION_\nZgodovina\n_START_PARAGRAPH_\nKnji\xc5\xbenica In\xc5\xa1tituta za sociologijo (kratica ISU) je delovala od 1. julija 1959 do 31. maja 1984 v stavbi Kazine na Kongresnem trgu. V 60. letih so se pojavila prizadevanja za zdru\xc5\xbeitev s knji\xc5\xbenico Fakultete za sociologijo, politi\xc4\x8dne vede in novinarstvo (kratica FSPN) , v samostojno knji\xc5\xbenico za dru\xc5\xbebene vede, kateri naj bi se priklju\xc4\x8dile tudi druge knji\xc5\xbenice dru\xc5\xbeboslovnih in\xc5\xa1titutov. FSPN je bila ustanovljena leta 1961 ob ustanovitvi Visoke \xc5\xa1ole za politi\xc4\x8dne vede. _NEWLINE_Osrednja dru\xc5\xbeboslovna knji\xc5\xbenica Jo\xc5\xbeeta Gori\xc4\x8darja (ODKJG) je bila ustanovljena 1. januarja 1985 z zdru\xc5\xbeitvijo knji\xc5\xbenice in dokumentacije FSPN ter knji\xc5\xbenice ISU. ODKJG deluje na Fakulteti za dru\xc5\xbebene vede (kratica  FDV). _NEWLINE_http://www.fdv.uni-lj.si/knjiznica     \xc2\xbbVse o nas\xc2\xab-\xc2\xbbZgodovina\xc2\xab\n_START_SECTION_\nGradivo\n_START_PARAGRAPH_\nODKJG od svoje ustanovitve dalje zbira in katalogizira dru\xc5\xbeboslovno gradivo. Septembra 2006 so preselili in zdru\xc5\xbeili 120 000 enot gradiva iz vseh dislociranih in za\xc4\x8dasnih skladi\xc5\xa1\xc4\x8d. S selitvijo gradiva iz vseh dislociranih oz. za\xc4\x8dasnih skladi\xc5\xa1\xc4\x8d so uredili problem hranjenja knji\xc5\xbeni\xc4\x8dnega gradiva in dostopa do knjig. _NEWLINE_ODKJG se je zgodaj usmerila v zagotavljanje informacijskih virov na razli\xc4\x8dnih nosilcih. Leta 1991 so naro\xc4\x8dali 374 naslovov tiskanih serijskih publikacij, od tega 229 tujih. Zbirka Dela FDV vsebuje diplomska in magistrska dela FDV v elektronski obliki. Konec leta 2008 je bilo v zbirki 3791 dokumentov. V zadnjih letih samostojno ali v konzorcijih nabavljajo vse ve\xc4\x8d elektronskih informacijskih virov.\n_START_SECTION_\nDejavnosti in storitve\n_START_PARAGRAPH_\nODKJG \xc5\xbee od leta 1991 gradi lastno ra\xc4\x8dunalni\xc5\xa1ko oblikovane bibliografske podatkovne zbirke: sociologija, politi\xc4\x8dne vede, novinarstvo,\xe2\x80\xa6 \xc5\xbde od leta 1987 pa bibliografijo zaposlenih na FDV. Od leta 1995 ima knji\xc5\xbenica svojo spletno stran z informacijami o knji\xc5\xbenici in dru\xc5\xbeboslovnih informacijskih virih ter dostopom do kataloga. Leta 2005 so na novo oblikovali in zgradili spleti\xc5\xa1\xc4\x8de. Od tega leta dalje je v knji\xc5\xbenici \xc5\xa1tudentom in zaposlenim na FDV omogo\xc4\x8den brez\xc5\xbei\xc4\x8dni dostop do interneta ter oddaljen dostop do informacijskih virov. _NEWLINE_\xc5\xbde od same ustanovitve so nudili izobra\xc5\xbeevanja za uporabnike tako v knji\xc5\xbenici kot pri predmetih na fakulteti. Informacijski specialisti uporabnike izobra\xc5\xbeujejo in usposabljajo za samostojno iskanje po informacijskih virih. Izvajajo tristopenjski program informacijskega izobra\xc5\xbeevanja, izobra\xc5\xbeevalne oblike pa so prilagojene razli\xc4\x8dnim skupinam uporabnikov z razli\xc4\x8dnim predznanjem._NEWLINE_Z novimi mo\xc5\xbenostmi avtomatizirane izposoje, z gradnjo in nabavljanjem informacijskih virov v elektronski obliki ter z intenzivnim izobra\xc5\xbeevanjem uporabnikov se je pove\xc4\x8dala tudi uporaba knji\xc5\xbenice na daljavo. Po statistikah uporabe oddaljenega dostopa so uporabniki, \xc5\xa1tudenti in zaposleni FDV, na prvem mestu po uporabi oddaljenega dostopa do informacijskih virov na Univerzi v Ljubljani. _NEWLINE_ODKJG je tudi Osrednji specializirani informacijski center za dru\xc5\xbeboslovje, kar izvajajo kot projekt po javnem razpisu kratica `` ARRS `` (Javna agencija za raziskovalno dejavnost Republike Slovenije). Naloge Osrednjega specializiranega informacijskega centra za dru\xc5\xbeboslovje so redakcija in verifikacija bibliografskih zapisov za bibliografije dru\xc5\xbeboslovnih raziskovalcev ter sodelovanje pri razvoju splo\xc5\xa1nega geslovnika COBISS.SI (SGC). Za vsebinsko obdelavo \xc5\xbee ve\xc4\x8d kot petindvajset let gradijo slovensko-angle\xc5\xa1ki seznam predmetnih oznak za znanstvena podro\xc4\x8dja, ki jih pokriva fakulteta. Od leta 1999 sodelujejo pri razvoju metodologije in pripomo\xc4\x8dkov za vsebinsko obdelavo v sistemu COBISS. Leta 2001 so pripravili Seznam kontroliranih predmetnih oznak ODKJG, ki je konec leta 2008 vseboval 4371 predmetnih oznak. Od marca 2007 so vse nove predmetne oznake hkrati dopolnitev Splo\xc5\xa1nega geslovnika COBISS.SI.\n_START_SECTION_\nReference\n_START_PARAGRAPH_\nJug, J. (1999). 15 let osrednje dru\xc5\xbeboslovne knji\xc5\xbenice Jo\xc5\xbeeta Gori\xc4\x8darja. Dru\xc5\xbeboslovne razprave (15), str. 245-252_NEWLINE_Osrednja dru\xc5\xbeboslovna knji\xc5\xbenica Jo\xc5\xbeeta Gori\xc4\x8darja (2011). 26. 4. 2011. Pridobljeno s spletne strani: http://www.odk.fdv.uni-lj.si/'